CELEX: 32019D0513(01)
Language: bg
Date: 2019-04-03 00:00:00
Title: Решение на Бюрото на Европейския парламент от 3 април 2019 година относно правилата за прилагане oтносно ограничаването на някои права на субектите на данни във връзка с предаването на лични данни от Европейския парламент на националните органи в контекста на наказателни или финансови разследвания

13.5.2019   
               
               
                  BG
               
               
                  Официален вестник на Европейския съюз
               
               
                  C 163/1
               
            
         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
         от 3 април 2019 година
         относно правилата за прилагане oтносно ограничаването на някои права на субектите на данни във връзка с предаването на лични данни от Европейския парламент на националните органи в контекста на наказателни или финансови разследвания
         (2019/C 163/01)
         БЮРОТО НА ЕВРОПЕЙСКИЯ ПАРЛАМЕНТ,
         като взе предвид Договора за функционирането на Европейския съюз, и по-специално член 16 от него,
         като взе предвид Регламент (ЕС) 2018/1725 на Европейския парламент и на Съвета (1), и по-специално член 25 от него,
         като взе предвид член 25, параграф 2 от Правилника за дейността на Европейския парламент,
         като взе предвид становището от 28 февруари 2019 г. на Европейския надзорен орган по защита на данните, с когото беше проведена консултация съгласно член 41, параграф 2 от Регламент (ЕС) 2018/1725,
         kато има предвид, че:
         
                     (1)
                  
                  
                     Европейският парламент получава искания за предаване на информация и копия на административни досиета и документи от национални органи, които провеждат наказателни или финансови разследвания.
                  
               
                     (2)
                  
                  
                     От Европейския парламент се изисква да предоставя на националните органи информацията и документите, които те са изискали, като се съобразява с принципа на лоялното сътрудничество, залегнал в член 4, параграф 3 от Договора за Европейския съюз.
                  
               
                     (3)
                  
                  
                     Предаването на изисканите информация и документи на националните органи може да включва лични данни.
                  
               
                     (4)
                  
                  
                     Председателят, генералният секретар или определените от тях служби могат да предават изисканите информация и документи и те изпълняват функция на администратори на лични данни за целите на такова предаване.
                  
               
                     (5)
                  
                  
                     В рамките на това Европейският парламент е длъжен да зачита основните права на съответните субекти на данни, както е заложено в член 8, параграф 1 от Хартата на основните права на Европейския съюз, в член 16, параграф 1 от Договора за функционирането на Европейския съюз и в Регламент (ЕС) 2018/1725, по-специално, правото да бъдат информирани относно обработването.
                  
               
                     (6)
                  
                  
                     При все това Европейският парламент може да бъде задължен да ограничи прилагането на членове 4, 14–21, 35 и 36 от Регламент (ЕС) 2018/1725 по отношение на операцията по предаването, за да защити, по-специално, целта и поверителността на националните наказателни и финансови разследвания.
                  
               
                     (7)
                  
                  
                     Европейският парламент трябва да осъществява за всеки отделен случай оценка на необходимостта и пропорционалността на ограничението, като отчита рисковете за правата и свободите на субектите на данни; преди да приложи конкретно ограничение; Европейският парламент трябва да предостави обосновка защо ограниченията са строго необходими и пропорционални в демократично общество, и да зачита същината на съответните основни права и свободи,
                  
               ПРИЕ НАСТОЯЩОТО РЕШЕНИЕ,
         
            Член 1
            Предмет и обхват на ограниченията
            
               1.   Настоящото решение определя условията, при които Европейският парламент може да ограничи прилагането на членове 4, 14–21, 35 и 36 от Регламент (ЕС) 2018/1725, в съответствие с член 25, параграф 1, букви б), д) и е) от посочения Регламент, когато предоставя на националните органи изисканите от тях информация и документи в рамките на наказателни или финансови разследвания.
            
            
               2.   Настоящото решение се отнася до обработването на лични данни, по-специално предаването на лични данни, от Европейския парламент за целите на предоставяне на националните органи на информация и документи, които те са изискали в рамките на наказателни или финансови разследвания.
            
            
               3.   Председателят, генералният секретар или определените от тях служби могат да предадат изисканите информация и документи и те изпълняват функция на администратори на лични данни за целите на такова предаване.
            
            
               4.   Настоящото решение се отнася до следните категории лични данни:
               
                           а)
                        
                        
                           данни за установяване на самоличност;
                        
                     
                           б)
                        
                        
                           данни за връзка;
                        
                     
                           в)
                        
                        
                           данни за професионална дейност;
                        
                     
                           г)
                        
                        
                           финансови данни;
                        
                     
                           д)
                        
                        
                           електронни съобщения;
                        
                     
                           е)
                        
                        
                           данни за трафика;
                        
                     
                           ж)
                        
                        
                           данни от системата за видеонаблюдение;
                        
                     
                           з)
                        
                        
                           аудиозаписи;
                        
                     
                           и)
                        
                        
                           данни за присъствието на лица;
                        
                     
                           й)
                        
                        
                           всякакви други данни, свързани с предмета на съответното разследване, което се провежда от националните органи.
                        
                     
         
         
            Член 2
            Гаранции
            
               1.   Личните данни се съхраняват в сигурна физическа и електронна среда, което предотвратява незаконния достъп до тях или предаване на данни на лица, които не е необходимо да се запознават с тях.
            
            
               2.   След приключването на обработването, личните данни се съхраняват в съответствие с приложимите правила на Европейския парламент (2).
            
            
               3.   Преди прилагането на каквото и да е конкретно ограничение се извършва оценка на необходимостта и пропорционалността на ограничението в съответствие с член 9.
            
         
         
            Член 3
            Приложими ограничения
            
               1.   Съгласно членове 4–10 от настоящото решение администраторът на лични данни може да ограничи прилагането на членове 14–21, 35 и 36 от Регламент (ЕС) 2018/1725, както и член 4 от него, доколкото неговите разпоредби съответстват на правата и задълженията, предвидени в членове 14–21 от посочения регламент, когато упражняването на тези права би изложило на риск целта и поверителността на националните наказателни и финансови разследвания.
            
            
               2.   Администраторът на лични данни записва и регистрира причините за ограничението в съответствие с член 9 от настоящото решение.
            
         
         
            Член 4
            Предоставяне на информация на субектите на данни
            
               1.   Европейският парламент публикува на своя уебсайт обявление за защита на данните, с което информира субектите на данни за възможността за предаване на техни лични данни в контекста на сътрудничеството на Европейския парламент с националните органи по отношение на текущи наказателни или финансови разследвания и за възможно ограничаване на техните права в този контекст. Информацията включва това кои права може да бъдат ограничени, причините за такива ограничения, тяхната възможна продължителност, както и съществуващите правни средства за защита.
            
            
               2.   Ако е възможно, администраторът на лични данни информира пряко всеки субект на данни относно неговите права във връзка с такива ограничения без ненужно забавяне и в най-подходящия формат. Информацията включва това кои права може да бъдат ограничени, причините за такива ограничения, тяхната възможна продължителност, както и съществуващите правни средства за защита.
            
         
         
            Член 5
            Право на получаване на информация
            
               1.   Когато администраторът на лични данни ограничи правото на информация, посочено в членове 15 и 16 от Регламент (ЕС) 2018/1725, субектите на данни биват информирани, в съответствие с член 25, параграф 6 от посочения Регламент, за основните причини, на които се основава прилагането на ограничението, и за тяхното право да подадат жалба до Европейския надзорен орган по защита на данните.
            
            
               2.   При все това такова предоставяне на информация относно предаването на лични данни на националните органи и относно прилагането на ограничение може да бъде отложено, пропуснато или отказано в съответствие с член 25, параграф 8 от Регламент (ЕС) 2018/1725, за времето, за което то би премахнало ефекта на ограничението.
            
            
               3.   Когато администраторът на лични данни отложи, пропусне или откаже, изцяло или отчасти, предоставянето на информация на субектите на данни по смисъла на параграф 2, той записва и регистрира причините за това в съответствие с член 9.
            
         
         
            Член 6
            Право на достъп от субектите на данни, право на коригиране, право на изтриване, право на ограничаване на обработването, задължение за уведомяване
            
               1.   Когато администраторът на лични данни ограничи, изцяло или отчасти, правото на достъп до лични данни от субекти на данни, правото на коригиране, правото на изтриване или правото на ограничаване на обработването съгласно посоченото съответно в членове 17, 18, 19 и 20 от Регламент (ЕС) 2018/1725, както и задължението за уведомяване съгласно член 21 от посочения Регламент, той записва и регистрира причините за ограничението в съответствие с член 9 от настоящото решение. Администраторът на лични данни информира съответния субект на данни в своя отговор на искането за достъп, коригиране, изтриване и ограничаване на обработването за ограничението, което е било приложено и за основните причини за него, както и за възможността за подаване на жалба до Европейския надзорен орган по защита на данните, или за търсене на защита по съдебен ред пред Съда на Европейския съюз.
            
            
               2.   Предоставянето на информация относно причините за ограничението, посочено в параграф 1, може да бъде отложено, пропуснато или отказано за времето, за което би премахнало ефекта на ограничението.
            
            
               3.   Администраторът на лични данни записва причините за отлагането, пропускането или отказа в съответствие с член 9.
            
            
               4.   Когато правото на достъп изцяло или отчасти е ограничено, субектът на данни упражнява своето право на достъп с посредничеството на Европейския надзорен орган по защита на данните в съответствие с член 25, параграфи 6, 7 и 8 от Регламент (ЕС) 2018/1725.
            
         
         
            Член 7
            Съобщаване на субектите на данни за нарушения на сигурността на личните данни
            Когато администраторът на лични данни ограничи правото на субекта на данни да получи съобщение за нарушения на сигурността на личните данни съгласно член 35 от Регламент (ЕС) 2018/1725, той записва и регистрира причините за това в съответствие с член 9 от настоящото решение.
         
         
            Член 8
            Поверителност на електронните съобщения
            Когато администраторът на лични данни ограничава поверителността на електронните съобщения, посочени в член 36 от Регламент (ЕС) 2018/1725, той записва и регистрира причините за ограничението в съответствие с член 9 от настоящото решение.
         
         
            Член 9
            Оценка на необходимостта и пропорционалността, записване и регистриране на ограничения
            
               1.   Преди да приложи конкретно ограничение администраторът на лични данни извършва оценка на необходимостта и пропорционалността на ограничението, като се отчитат релевантните елементи в член 25, параграф 2 от Регламент (ЕС) 2018/1725. Тази оценка включва също и оценка на рисковете за правата и свободите на съответните субекти на данни, по-специално риска техните лични данни да бъдат предадени без тяхното знание и съгласие, както и, че те биха могли да бъдат препятствани да упражнят правата си в съответствие с посочения Регламент. Оценката се документира чрез записка за вътрешна оценка и се осъществява за всеки отделен случай.
            
            
               2.   Администраторът на лични данни записва причините за всяко ограничение, прилагано съгласно настоящото решение, включително оценката, извършена съгласно параграф 1.
               За тази цел, в записа се обяснява как упражняването на правата на субектите на данни би изложило на риск целта и поверителността на националните наказателни и финансови разследвания.
            
            
               3.   Когато, съгласно член 25, параграф 8 от Регламент (ЕС) 2018/1725, администраторът на лични данни отложи, пропусне или откаже да предостави информация на субект на данни относно прилагането на ограничение, администраторът на лични данни записва, когато е приложимо, причините за това.
            
            
               4.   Записът и, когато е приложимо, документите, които съдържат релевантни фактически и правни елементи, се съхраняват в централен регистър. Те се предоставят на Европейския надзорен орган по защита на данните при поискване.
            
         
         
            Член 10
            Времетраене на ограниченията
            
               1.   Ограниченията, посочени в членове 3, 5, 6, 7 и 8, продължават да се прилагат докато са приложими причините, които ги обосновават.
            
            
               2.   Когато причините за ограничение, посочено в членове 3, 5, 6, 7 и 8, вече не са приложими, администраторът на лични данни отменя ограничението и информира субекта на данни за основните причини за ограничението. В същото време, администраторът на лични данни информира субекта на данните за възможността за подаване на жалба до Европейския надзорен орган по защита на данните във всеки един момент или за търсене на защита по съдебен ред пред Съда на Европейския съюз.
            
            
               3.   Администраторът на лични данни преразглежда прилагането на ограничение, посочено в членове 3, 5, 6, 7 и 8 веднъж на всеки шест месеца след приемането му и при приключването на съответната процедура.
            
         
         
            Член 11
            Преглед от длъжностното лице по защита на данните
            
               1.   Длъжностното лице по защита на данните бива информирано, без ненужно забавяне, винаги когато правата на субектите на данни се ограничават в съответствие с настоящото решение. При поискване, на длъжностното лице по защита на данните се предоставя достъп до записите и всички документи, които съдържат релевантни фактически и правни елементи.
            
            
               2.   Длъжностното лице по защита на данните може да изиска от администратора на лични данни преглед на ограниченията. Длъжностното лице по защита на данните бива писмено информирано за резултата от изискания преглед.
            
            
               3.   Целият обмен на информация с длъжностното лице по защита на данните в хода на процедурата в съответствие с параграфи 1 и 2 се записва в подходяща форма.
            
         
         
            Член 12
            Влизане в сила
            Настоящото решение влиза в сила на следващия ден след публикуването му в Официален вестник на Европейския съюз.
            
         
         
            (1)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (2)  Решение на Бюрото от 2 юли 2012 г. относно правилата относно управлението на документи в Европейския парламент.